במושב גאליה ליד רחובות – בית פרטי בן שתי קומות, ובו סלון רחב ידיים, בשטח של כ-30 מ"ר, ותקרה גבוהה בגובה 3.5 מטר. הלקוחות ביקשו לעצב מחדש את הקומה הראשונה הכוללת סלון, שאליו בזווית ישרה מתקשרת פינת אוכל שפונה לפאטיו. הם ביקשו עיצוב והלבשת הבית בסגנון מודרני, בדגש על פונקציונאליות. בייחוד חשובה הייתה להם נוחות מקומות הישיבה. לפיכך בחרתי בספה פינתית גדולה ובכורסאות נוחות ומרווחות.
הסלון נפתח לפאטיו שנמצא בין שתי דפנות. דופן אחת היא הוויטרינה של הסלון, הנשקפת כאן בתמונה. בדופן השנייה מימין, ויטרינה של פינת האוכל, שאף היא משקיפה על הפאטיו. מסביב לפאטיו עצי נוי, שנשקפים מהויטרינה ומוסיפים צבע לסלון המונכרומטי.
עיצוב פנים לבית פרטי דורש השקעה כספית לא מעטה, בעיקר בשל מימדיו. אבל גם בשל התכנון המורכב של העיצוב, הדורש קו משותף לחדרים, או קשר רעיוני ביניהם.
למרות שביקשו עיצוב מודרני, עמדו הלקוחות על כך שנשאיר את אח העצים המסורתית לחימום הבית, ולא נחליף אותה באח מודרנית. הארובה הגבוהה שעולה מהאח דרך תקרת הסלון לקומה השנייה, מחממת גם אותה. הקיר מאחורי האח חופה בלבנים בצבע אוף ווייט ובהמשכו חלון מקומר בעל אדן רחב. קיר הלבנים, כמו-גם מראה האח, מעניקים אווירה של חמימות לסלון רחב המימדים.
כריות קטיפה צבעוניות בגווני ורוד ובורדו, פוזרו על הספה בריפוד לבן אוף ווייט. הן הותאמו לצבע כליל החורש הוורוד, הנשקף מקצה הפאטיו מבעד לזכוכית הוויטרינה בסלון. הן מעשירות את הסלון, מעניקות חיים ויוקרה למונוכרומטיות הבהירה של הספה והשטיח. גם הכורסאות בריפוד פסים אפורים בהירים על גבי רקע לבן אוף ווייט.
תריסים ונציאנים עדינים בצבע שחור הותקנו על החלונות ועל דלתות הזכוכית, הפונות לפאטיו. כך ניתן לשלוט באמצעותם בכמות האור החודרת בעדם פנימה, כדי להתאימה למצבים משתנים. השולחן הסלוני המלבני ממתכת צבועה בשחור, משתלב עם התריסים הונציאנים השחורים. שניהם, בעצם, משתלבים עם צבע האח השחור, ומהווים ניגוד מעניין למונוכרומטיות הבהירה השלטת בספה, בכורסאות, בשטיח ובקירות.
שני גופי תאורה ריצפתיים מדגישים ומבליטים את התמונות והריהוט, כמו-גם גופי תאורה עליונים, קבועי-קיר. שני סוגי תאורה אלה מקנים לבית נופך של עיצוב פנים יוקרתי עם נגיעות רטרו.